August 2018

**August 2018**, kroonika.

2018. aasta august algas kolmapäeval ja lõppes 31 ööpäeva hiljem reedel.

## [[1. august]]

* Afganistani valitsus määras presidendivalimiste kuupäevaks 20. aprilli 2019.
* Zimbabwe pealinnas Harares toimusid ulatuslikud opositsiooni meeleavaldused parlamendi- ja presidendivalimiste tulemuste vastu, mis opositsiooni hinnangul on võltsitud. Pealinna politseile korra tagamiseks appi saadetud sõjavägi avas meeleavaldajate pihta tule, hukkus kolm inimest.

## [[2. august]]

* Colombia ametist lahkuv president Juan Manuel Santos andis 440 000 Colombias elavale Venezuela põgenikule ajutise kaheaastase elamisloa.
* Vatikan teatas paavst Franciscuse poolt roomakatoliku kiriku katekismusse tehtud muudatustest, mis tunnistavad surmanuhtluse igal juhul lubamatuks. Ühtlasi lubas roomakatoliku kirik jätkata võitlust surmanuhtluse kaotamise eest kogu maailmas.

## [[3. august]]

* Zimbabwe keskvalimiskomisjon kuulutas senise presidendi Emmerson Mnangagwa presidendivalimiste võitjaks.
* Tšiilis jõustus seadus, millega keelati ühekordsete plastkottide äriline kasutamine. Tšiilist sai sellega esimene riik Ladina-Ameerikas, kus selline seadus on vastu võetud.
* Eesti president Kersti Kaljulaid nimetas Eesti suursaadikuks Ameerika Ühendriikides Jonatan Vseviovi. Ühtlasi kutsus president tagasi Eesti suursaadiku Ungaris Rein Oidekivi ja nimetas tema asemele Kristi Karelsohni.

## [[4. august]]

* Venemaal Igarka linna lähistel kukkus kohaliku aja järgi kell 10.20 alla ettevõttele Utair kuulunud helikopter Mil Mi-8, mis transportis töölisi naftapuurtornile. Kõik helikopteri pardal viibinud 18 inimest hukkusid.
* Venezuela presidendi Nicolás Maduro pea kohal plahvatas pealinnas Caracases peetud kõne ajal droon, kaheksa inimest sai vigastada, president ise vahejuhtumis kannatada ei saanud. Maduro nimetas toimunut Colombia korraldatud atentaadiks.

## [[5. august]]

* Haiti president Jovenel Moïse nimetas peaministrikandidaadiks Jean-Henry Céanti.

## [[7. august]]

* Ameerika Ühendriigid jõustasid osaliselt uuesti majandussanktsioonid Iraani vastu, mis olid Barack Obama administratsiooni ajal Iraani tuumaleppe sõlmimise järel tühistatud.
* Colombia presidendina astus ametisse Iván Duque Márquez.

## [[8. august]]

* Ameerika Ühendriikide välisministeerium teatas, et kehtestab Venemaa vastu Sergei ja Julija Skripali mürgitamise tõttu uued majandussanktsioonid.
* Ameerika Ühendriikides vahistati Esindajatekoja liige, vabariiklane Chris Collins, keda kahtlustatakse siseinfo kasutamises aktsiatega kauplemisel.
* Palestiina Gaza tsoonist tulistati Iisraeli territooriumile umbes 70 raketti. Iisraeli kaitsejõud vastasid rünnakutele omapoolsete õhulöökidega, milles hukkus vähemalt kaks tsiviilisikut.
* Sloveenias esitasid viis vasaktsentristlikku erakonda oma ühiseks peaministrikandidaadiks Marjan Šareci.

## [[9. august]]

* Bhutanis nimetati parlamendivalimiste perioodiks moodustatud ajutise valitsuse juhiks ülemkohtunik Dasho Tshering Wangchuk.

## [[12. august]]

* Malis toimus presidendivalimiste teine voor, mille võitis 67,2% häältega senine president Ibrahim Boubacar Keita. Valimisaktiivsus oli 34,5%.

## [[15. august]]

* Paraguay presidendina astus ametisse Mario Abdo Benítez.

## [[17. august]]

* Pakistani parlament valis 176 häälega peaministriks Imran Khani, kes astus ametisse järgmisel päeval.
* Sloveenia parlament kinnitas häältega 55 häälega riigi peaministriks Marjan Šareci.

## [[18. august]]

* Valgevene president Alaksandr Łukašenka vabastas ametist peaminister Andrej Kabiakoŭ ja nimetas tema asemel valitsusjuhiks Siarhiej Rumasi.

## [[21. august]]

* Eesti president Kersti Kaljulaid kutsus tagasi Eesti suursaadiku Sloveenias Sten Schwede ja nimetas tema asemel suursaadikuks Eva-Maria Liimetsa.

## [[22. august]]
* Raivo Plumeri juhtimisel tõusis Estonia mäetippu (6211 m) kümme mägironijat.

## [[24. august]]

* Austraalia parlament valis 45 poolthäälega peaministriks senise rahandusministri Scott Morrisoni. Senine peaminister Malcolm Turnbull oli varem teatanud tagasiastumisest oma partei sees puuduva usalduse tõttu. Samal päeval astus Morrison ka ametisse.
* Venemaa president Vladimir Putin vabastas ametist oma täievolilise esindaja Volga föderaalringkonnas Mihhail Babitši.
* Eestis toimus Tartu Ülikooli rektori professor Toomas Asseri inauguratsioonitseremoonia.

## [[26. august]]

* Austraalias teatas oma tagasiastumisest välisminister Julie Bishop, kes oli kaotanud uuele peaministrile Scott Morrisonile Liberaalse Partei esimehe ja Austraalia peaministri ametikohale kandideerimisel.

## [[29. august]]

* Eestis lõpetas Tartu Ülikool ühepoolselt töölepingu Tartu Ülikooli Raamatukogu direktori Martin Hallikuga, kellele pandi süüks ebaväärikat käitumist töökohal.

## [[31. august]]

* Fidži parlamendis toimunud presidendivalimistel valiti ühegi vastuhääleta presidendiks tagasi ainsana sellele kohale kandideerinud Jioji Konrote.

## Viited